**ЗАМАНЧА ШАРТЛАРДА ТУГАН ТЕЛГӘ ӨЙРӘТҮ**

**Хадиева Г.Ә.**

**Саба районы, Эзмә урта мәктәбе**

[**hadieva-gul@mail.ru**](mailto:hadieva-gul@mail.ru)

**Аннотация**. В статье рассматриваются современные педагогические технологии, широко используемые в области языкового образования, в том числе при обучении татарскому языку. Среди них наиболее привлекательными считаются информационно- коммуникационные, дистанционные, игровые технологии. Использование их способствует развитию коммуникативной компетенции учеников, которая понимается как способность порождать высказывание на изучаемом языке.

**Ключевые слова:** языковое образование, татарский язык, интерактивная доска, современные технологии, инфографика, ZipGrade, LearningApps.org, QR

«...Заман һәм мәдәният алга үскәнчә һәм икенче төрле итеп әйткәндә, ихтыяҗ һәм мәҗбүрилек кебек нәрсәләр мәҗбүр иткәнчә, укыту рәвешләре төрлеләнер, монда исә акыл ияләре берләшәләрдер», – дип бик хаклы язган күренекле мәгърифәтче Ризаэддин Фәхреддин. Чыннан да, җәмгыять үсешенә бәйле рәвештә, укыту процессы да һәрвакыт үсеш-үзгәреш кичерә.

Заман таләпләре бүгенге көндә татар телен укыту процессында зур үзгәрешләр сорый. Җәмгыятьтәге үзгәрешләрне уңай кабул итү өчен , укытучының заман белән бергә атлап баруы мөһим. Педагогик эшчәнлекнең нигезе тәҗрибә булса, үсеш-үзгәрешне яңалыкка омтылу тәэмин итә.

Мин – укытучы. Ана теле һәм әдәбияты укытучысы. Минем һәр дәресем, һәр сүзем,  һәр үткәргән чарам милләтемә, туган халкыма хезмәт итә.  Мин укучыларымда халкыбызның данлы үткәненә, гореф-гадәтләренә хөрмәт, бүгенге һәм киләчәк көннәренә ышаныч, туган җиргә, туган телгә мәхәббәт тәрбиялим. Бүген үзгәреш җилләре искәндә, татар телебезгә каршы астыртын көрәш алып барылганда укучыларымда туган телебезгә карата горурлык хисләре уятырга тырышам.

Мәктәптә укучы  күп фәннәр укый. Шулар арасында  татар теле дә бар.Үз фәнеңне яратырга өйрәтү — иң авыры. Фәнем белән кызысындыру өчен, миңа һәрвакыт  үсештә булырга кирәк.

Без XXI  гасырда яшибез. Яңача фикерләүләр,  яңа ачышлар, яңа стандартлар, яңа таләпләр заманында.  Бу исә уку-укытуга куелган таләпләрне дә катлауландыра. Көн саен туып торган яңалыклардан артта калырга ярамый. Укытучы заман белән  бергә атларга тиеш. Чөнки җәмгыятьтә  бара торган үзгәрешләр хәзерге заман укытучысына да яңа таләпләр куя.

Танылган  педагог К.Д.Ушинскийның: “Укытучы һәрдаим укыганда гына укытучы булып кала”, –дигән сүзләре – минем тормыш фәлсәфәм. Әйе, хезмәт куймый гына укучыларда фәнеңә мәхәббәт уятып булмый.Үз алдыңа максат куеп, шуны тормышка ашыру өстендә эзлекле эш алып барганда гына моңа ирешеп була.

Шуңа күрә, бертуктаусыз эзләнәм, укыйм, яңалыклар белән танышам. Заманадан артта калмас өчен бөтен көчемне бирәм. Үземә һәм укучыларыма туры килгәннәрен, файдалы булганнарын сайлап алып кулланам.

Бүгенге авыл мәктәбе укучыларының да танып-белү дәрәҗәләре югары. Чөнки алар мәгълүмати технологияләр белән кечкенәдән таныш. Аларның кулларында кыйммәтле телефон яки башка төрле гаджет бар. Шулар ярдәмендә үзләрен кызыксындырган сорауларга җавап таба беләләр. Мин дә дәресләрдә укучыларымның  белем алуга кызыксынуларын, активлыкларын арттыру өчен инновацион технологияләрне, алдынгы методикаларны   киң файдаланам. Укучы дәрестә алган белемне тормышның төрле очракларында файдалана белерлек булсын дим.

Безнең мәтәптә татар теле һәм әдәбияты кабинеты заманча җиһазландырылган. Мин үз дәресләремдә бик еш интерактив тактага мөрәҗәгать итәм, чөнки интерактив такта ярдәмендә булган материалны күрсәтү генә түгел, ә яңаны да ясарга була. Интерактив такта укучыларның мөстәкыйль эзләнүләрен, эшчәнлекләрен активлаштыруда зур урын алып тора. Һәр дәрестә татар телен өйрәтүнең алдынгы методикаларын куллану, дәреснең нәтиҗәлелеген арттыру мөмкинлеге бар.

Дәресләрдә онлайн инструментлар, чыганаклар ярдәмендә төзелгән биремнәр, алымнар куллану – укучыларны татар теленә өйрәтүдә кызыксындыру чарасы булып тора. Заманча мәгълүмати һәм компьютер технологияләре укучыларның өйрәнә торган предметны актив һәм иҗади үзләштерүен тәэмин итә, материалны сыйфат ягыннан югары дәрәҗәдә бирергә мөмкинлек тудыра. Аларны куллану- укыту процессын оештыруның принципиаль яңа мөмкинлекләрен ача.

Онлайн инструментлар, цифрлы белем бирү чыганаклары дәрескә матур презентация ясарга, инфографика формасындагы материалны креатив уйлап табарга ярдәм итә.

“Сүзләр болыты” тестны визуальләштерүнең бер ысулы. Интернетта сүзләрдән “болыт” генерацияләү буенча сервислар шактый. Андый сервислар танышканнан соң, мин “сүзләр болыты” ның тагын бер, интернет кирәксез нәрсә генә түгел, ә укытучының дәрестә искиткеч ярдәмче икәнен аңладым. Мондый гадәти булмаган формада тәкъдим ителә торган биремнәр балаларны уку эшчәнлегенә бик яхшы этәрә. Бигрәк тә төркемнәрдә, парларда эш уңышы килеп чыга. “Сүзләр болыты”н куллану дәресне продуктив итәргә мөмкинлек бирә, биремнәрне үтәү кызыклырак, ә уртак эш бер мизгелдә үк башкарыла.

Бу стандарт булмаган алымны дәреснең теләсә кайсы этабында кулланырга мөмкин. Уку материалын визуальләштерү өчен “сүзләр болыты” н, мәсәлән, кагыйдәләр итеп тә кулланып була. Мондый кагыйдә балаларның игътибарын дәрестән соң берничә көн рәттән җәлеп итәчәк.

Соңгы вакытта QR – кодлар популярлаша бара. Каралы- аклы шакмакларны бөтен җирдә урнаштыралар: визиткаларда билетларда, журналларда, һәйкәлләрдә, төрле товарларда һ.б. Бүгенге көндә мондый кодларны очрату гадәти хәлгә әверелде. Кыска булган текстларны, Интернет челтәрендәге сылтамаларны һ.б. мәгълүматны төрле онлайн генераторларда бик тиз һәм җиңел генә кодлаштырып, дәреснең төрле этапларында кулланырга була. Мәгълүматны болай тәкъдим итү- күләмле, катлаулы материалны тиз һәм аңлаешлы итеп кабул итәргә ярдәм итә.

Инфографика - мәгълүматны график рәвештә визуальләштереп күрсәтү. Аның максаты укучыга катлаулы материалны гадиләштереп бирү. Татарча инфографика материалларын “Гыйлем” интернет сайтында (<https://giylem.tatar/>) табарга, яки Piktochart.com (<https://piktochart.com/>) , Canva.com (<https://www.canva.com/ru_ru/>) кебек интернет - сервислар ярдәмендә үзең төзергә дә була. 90% мәгълүматны баш миенең визуаль формасында кабул итүен исәпкә алсак, инфографика, һичшиксез, эффектив ысул булып санала.

ZipGrade –мобиль приложениесе, тиз генә тестларны тикшерү мөмкинлеген бирә, оффлайн эшли. 20, 50, 100 сораулык бланклары бар, шул бланкларны чыгартып, тестларга җавапларны билгелисе, өскә ФИО язасы, приложениегә дөрес җавапларны кертәсе, һәм эшләрне җыеп алгач, скайнировать итәсе. Нәтиҗәләрне % ларда күрсәтә.

Тест сорауларына җавап биреп бетерү белән, һәр укучы үз билгесен белә. Бу системаны ныгыту, кабатлау дәресләрендә куллану өчен отышлы. Чөнки укытучының эшләрне тикшерүгә вакыты сарыф ителмәячәк. Теманы үтүгә, яңа тема өстендә эшкә, үткәнне системалаштырырга вакыт күбрәк калачак. Бу, әлбәттә, укучыларның белем дәрәҗәсен үстерүгә уңай йогынты ясаячак.

Тестлар эшләү өчен бик уңайлы вариантны мин мультиурок сайтыннан таптым.Тестларны төзеп куясың. 1 яки берничә җаваплы итеп төзергә була. Ссылкасын балаларга җибәрәсең. Укучыларның тест нәтиҗәләре укытучының сайттагы шәхси битенә килә.

LearningApps.org программасы Швейцария, Германия университетлары белгечләренең гыйльми – тикшеренү проекты буларак барлыкка килә. Аның ярдәмендә дәрескә төрле күнегүләр эшләргә мөмкин. Мисал итеп түбәндәгеләрне китерергә була : викториналар , “Кем миллионер булырга тели ?” уены, хәрефләрдән сүзләр төзү, пазллар, хронологик линейка һ.б.

Балаларның белемнәрен бәяләүдә Plickers кушымтасының дә ярдәме бик зур. Ул берничә минут эчендә бөтен сыйныфның белемен тикшереп бәяләргә ярдәм итә, укучыларда да өстәмә кызыксыну уята. Ул рекламаларда, кибетләрдә еш очрый торган QR –кодын куллану ярдәмендә эшли. Plickers ноутбук белән бәйләнештә укытучы тарафыннан телефон яисә планшетта кулланыла. Телефон (планшет) камерасы ярдәмендә укытучы укучылар күтәргән QR –кодлы карточкаларны сканер аша үткәрә.

Әлеге карточкада номер һәм 4 инглиз хәрефе язылган. Номер укучының сыйныф журналындагы номерына туры килә. Ә инде җавап биргәндә, укучы бирелгән җавап вариантларының кайсын дөрес дип саный, шуңа туры килгән хәрефне күтәрә. Эшне төгәлләгәч, шунда ук тактада кемнең дөрес, кемнең ялгыш җавап биргәнен күрергә мөмкин .

Әлеге алымнар дәресләрне кызыклырак итә, укучыларны активлаштыра, танып-белү эшчәнлекләрен үстерә. Балаларны ял иттерү өчен дә бик отышлы.

Барлык технологияләрнең нигезен коммуникатив технология тәшкил итә дип саныйм мин. Чөнки кайсы гына технологияне куллансак та, аралашу аша гына без аларны гамәлгә ашыра алабыз.

Әлеге технологияләрне куллану, миңа дәресләремне кызыклы, балалар теләп белем алырлык итеп үткәрергә, югары нәтиҗәләргә ирешергә мөмкинлек бирә. Укучыларымның район, респубика күләмендә үткәрелгән иҗади бәйгеләрдә, олимпиадаларда, фәнни-гамәли конференцияләрдә  еш катнашуы һәм җиңүе, газета-журналларда язмалары басылуы – шуны раслый.

Нәтиҗә ясап шуны әйтәсем килә: татар телен өйрәтүнең чиге юк, бары тик эзләнергә, яңалыкка омтылырга, заман сулышын тоеп, билгеләнгән максатка кыю барырга гына кирәк.

**Әдәбият**

1. Апатова Н.В. Информационные технологии в школьном образовании. - М., 1994.

2. Гайфуллин В. Педагогик технологилҽр / В.Гайфуллин // Мәгариф, 2000. - № 4. – Б. 7-10

3. Лехтина Л.П. Педагогика буенча информацион коммуникатив технология модельләре [электрон ресурс]

4.Харисов Ф. Татар телен өйрәтүдә заманча технологияләр/ Ф.Харисов, Ч.Харисова // Мәгариф. – Казан, 2002. - № 8. – Б.33-36

5. Шайхин А. Татар теле укытучысына Интернет ничек булыша?

//Мәгариф. Татар теле, 2016. ‒ № 4. ‒ 40-42 б.